קרן נויבך

קרן נויבך (נולדה ב-28 במרץ 1970) היא עיתונאית ישראלית, מגישת התוכנית "סדר יום" בכאן ב' של תאגיד השידור הישראלי.

==ביוגרפיה==
נויבך נולדה בשנת 1970 בקיבוץ ארז. אביה הוא הכלכלן אמנון נויבך. גדלה בקריית אונו.

שירתה בתפקיד כתבת בגלי צה"ל. בגיל 21 נשלחה לעבוד ככתבת בוושינגטון מטעם גלי צה"ל ועיתון "על המשמר".

כשחזרה לישראל, עברה לטלוויזיה לערוץ הראשון, תחילה ככתבת לענייני כלכלה בכנסת, אחר כך ככתבת לענייני מפלגות, ולבסוף ככתבת מדינית. ב-2004 החליט מנכ"ל הרשות יוסף בראל להפסיק את עבודתה ככתבת עקב לחצים פוליטיים, ומאז היא משמשת כמגישת תוכניות בערוץ.

בשנת 2004 החלה להגיש את מהדורת הלילה של הערוץ הראשון, "מהיום למחר". לאחר מכן הגישה במשך שלוש שנים את מגזין חדשות הערב "היום בחדשות" בערוץ הראשון, עד לשנת 2008.

החלה להגיש אז את התוכנית "סדר יום", תוכנית אקטואליה המרבה לעסוק בנושאים כלכליים וחברתיים, תוכנית אותה מגישה נויבך עד היום - תחילה ברשת ב' של קול ישראל, וכיום בכאן ב', במסגרת תאגיד השידור הישראלי. ב-2009 זכתה על תוכנית זו בפרס אומ"ץ לחשיפת שחיתות שלטונית. התוכנית קיבלה גם את פרס תוכנית האקטואליה הטובה בטקס פרסי הרדיו.

נויבך מרבה לעסוק בתוכניתה בנושאי תקיפה מינית של נשים, והתנדבה במרכז הסיוע לנפגעות תקיפה מינית. התוכנית מקדמת סדר יום חברתי ומרבה לבקר את הממשל, בייחוד בנושאים כלכליים וחברתיים.

ב-2008 החלה להנחות את התוכנית מבט שני. ב-8 בנובמבר 2011 הודחה מהגשת התוכנית, בטענה ש"היא אינה 'עוברת מסך' והצבתה בזמנו בשידור נכפתה על הערוץ על ידי המנכ"ל הקודם", וכי "נויבך לא גילתה מעורבות והתעניינות בתכנים המשודרים בתוכנית". פיטוריה עוררו עניין רב בציבור, ומספר גופי תקשורת בישראל יצאו נגד הערוץ הראשון ולהגנתה של נויבך.

בפברואר 2010 קיבלה נויבך נזיפה מהממונה על קבילות הציבור ברשות השידור, אלישע שפיגלמן, בעקבות תלונה של האגודה לזכות הציבור לדעת על התבטאות "לא נאותה" שלה במהלך התוכנית "סדר יום" ברשת ב'. על פי התלונה והנזיפה, אמרה נויבך: "את הערבים לא מפנים מבתיהם, את הערבים הורגים".

בשנת 2023 הוציאה לאור פודקאסט ״בית בקצה המסילה״, כסדרת בת של הפודקאסט ״חיות כיס״. הפודקאסט סקר את המצב במעונות הנעולים לנוער בסיכון.<ref></ref>

נויבך היא בוגרת אוניברסיטת תל אביב בהיסטוריה.

== חיים אישיים ==
הייתה בזוגיות עם הסופר והעיתונאי דורון ברוש ולהם שני ילדים. ב-2007 השניים נפרדו, לאחר 12 שנות זוגיות.

ב-1 באוגוסט 2015, בעקבות אירוע הדקירה והרצח במצעד הגאווה בירושלים, יצאה מהארון בדף הפייסבוק שלה כביסקסואלית.

נויבך צמחונית.

== ספרה ==
נויבך כתבה את הספר "המירוץ — בחירות 96'", על הניצחון הדרמטי של בנימין נתניהו מול שמעון פרס, בהתמודדות לראשות הממשלה לאחר רצח רבין. בחירות אלה היו הבחירות לכנסת הארבע עשרה, והראשונות (מתוך שלוש) בהן נבחר ראש ממשלה בבחירה ישירה.

== פרסים והוקרה ==
* 2009 פרס אומ"ץ ופרס תוכנית האקטואליה הטובה בטקס פרסי הרדיו, על תוכנית האקטואליה "סדר יום"
* ב-2010 נבחרה מטעם המגזין "את" לאחת מ"עשר נשים שהופכות את ישראל למקום טוב יותר". צוין שנויבך "מתעקשת לטפל בנושאים שבאמת מכריעים את חיינו כאן... הדברים הקטנים-גדולים... אלו שאיש אינו מתייחס אליהם". עוד צוין כי בתוכנית "סדר יום" היא מטפלת במצוקות היומיום הפחות פופולריות של הישראלים. כל זאת שנה וחצי לפני פרוץ מחאת האוהלים.
* אות זכויות האדם ע"ש אמיל גרינצוויג לשנת 2011 מטעם האגודה לזכויות האזרח בישראל.
* דצמבר 2012 האות אביר איכות השלטון.
* בשנת 2015 פרס סוקולוב בתחום התקשורת האלקטרונית, "על עבודה עיתונאית ברדיו, בפרט בתוכניתה סדר יום, שעוסקת בנושאים כלכליים וחברתיים מנקודת מבט ביקורתית".
* 2024 מועמדות לפרס ישראל בתקשורת

== קישורים חיצוניים ==

* [https://podcasts.center/podcast/keren-does-order/ פודקאסט קרן עושה סדר], 23 במרץ 2020
* [https://www.kan.org.il/radio/program.aspx/?progid=1142 עמוד התוכנית סדר יום עם קרן נויבך], באתר כאן
* 
* 
* 
* [https://web.archive.org/web/20130927151618/http://www.ometz.org.il/admin/UploadFiles/ometz%20%204_Part12.pdf נימוקי זכייתה בפרס אומ"ץ לשנת 2009]
* [https://kassit.co.il/agenda/15839/?utm_source=Pulseem&utm_medium=Email&utm_campaign=כסית_עדכון_יומי-copy-93 ‘אות החיים המשותפים’ הוענק לעיתונאית קרן נויבך], כסית, 14 בדצמבר 2021

== הערות שוליים ==

קטגוריה:עיתונאיות כותבות עברית
קטגוריה:נשות טלוויזיה ישראליות
קטגוריה:שדרניות רדיו ישראליות
קטגוריה:שדרני רדיו ישראלים
קטגוריה:הערוץ הראשון: שדרניות ומנחות
קטגוריה:חיילי גלי צה"ל
קטגוריה:סגל קול ישראל
קטגוריה:זוכי אות אמיל גרינצוויג
קטגוריה:זוכות אות אמיל גרינצוויג
קטגוריה:זוכי אות אביר איכות השלטון
קטגוריה:עיתונאים להט"בים ישראלים
קטגוריה:ביסקסואליות ישראליות
קטגוריה:ביסקסואלים ישראלים
קטגוריה:להט"ביות ישראליות
קטגוריה:מנחי טלוויזיה להט"בים ישראלים
קטגוריה:מנחות טלוויזיה ישראליות
קטגוריה:זוכות פרס סוקולוב
קטגוריה:זוכי פרס סוקולוב
קטגוריה:סגל כאן ב'
קטגוריה:עיתונאיות ישראליות
קטגוריה:עיתונאים ישראלים
קטגוריה:צמחונים ישראלים
קטגוריה:קריית אונו: אישים
קטגוריה:ארז (קיבוץ): אישים
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו ב-1970
קטגוריה:ישראלים שנולדו ב-1970